Chrám Ochrany Bohorodičky (Sofia)

**Chrám Ochrany Bohorodičky** () je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky miestneho významu.

## Lokalita
Pohľad na chrám z juhu|náhľad|vľavo
Chrám Ochrany Bohorodičky sa nachádza v centrálnej časti mesta Sofia v rajóne Krasno Selo na ulici „Georgi Dančev-Zografina“ () č. 2, v blízkosti Ruského pamätníka.

## Dejiny
Chrám bol postavený na základe iniciatívy významnej sofijskej filantropky Jordany Filaretovovej. Tá v roku 1909 založila charitatívny výbor „Vsech Skorbiaštich Radost“ (, doslova *Radosť všetkých smútiacich*) s myšlienkou vytvoriť komplex, ktorý by slúžil bezdomovcom a chorým starým ľuďom a ktorého súčasťou mal byť aj chrám. V priebehu roku 1911 sa podarilo otvoriť prvú budovu, ktorá mala slúžiť ako prístrešok pre chorých starých ľudí. Aby sa mohlo pokračovať vo výstavbe komplexu, Jordana Filaretovová venovala svoj vlastný pozemok, ktorý sa nachádzal vo dvore Chrámu svätého Kráľa (dnešný sofijský Chrám svätej Nedele), za účelom výstavby nájomného domu, aby mohla byť z platených nájmov financovaná výstavba ďalších budov, ktoré by fungovali ako útulok pre bezdomovcov a chudobných ľudí. Prvá takáto dvojposchodová budova bola dokončená v roku 1914 zároveň s malou kaplnkou pri nej. Jordana Filaretovová zomrela v roku 1915, ale výstavba vďaka jej iniciatíve pokračovala a celý komplex bol dokončený v roku 1926.

Výstavba samotného Chrámu Ochrany Bohorodičky prebiehala v rokoch 19221925. V roku 1928 bol chrám vysvätený.

V roku 1978 bol budove udelený štatút kultúrnej pamiatky miestneho významu.

## Charakteristika
Pohľad na hlavnú chrámovú kupolu|náhľad|vľavo
Chrám je mohutná krížovo-kupolová stavba s centrálne položenou hlavnou kupolou a štyrmi menšími kupolami v rohoch a zvonicou pristavanou k západnej stene budovy. Fasáda budovy je dekorovaná pilastrami a vlysmi. Bohato prepracovaná je aj chrámová rímsa.

V chrámovom dvore sa nachádza hrob iniciátorky výstavby Jordany Filaretovovej. Do hrobu boli prenesená aj kosti Filaretovovej manželaobrodeneckého osvietenca a verejného činiteľa, Savu Filaretova.

### Ikonostas a ikony
V interiéri chrámu sa nachádza veľkolepý ikonostas zhotovený na Svätej hore v štýle ruského novobaroka. Je jedným z mála pozlátených ikonostasov v Sofijskej diecéze a celom Bulharsku. Bol vyrobený v druhej polovici 19. storočia z prostriedkov athoského ruského kláštora svätého Panteleimóna pre Chrám svätého mučeníka Panteleimóna pri ruskej Nikolajevskej nemocnici v Carihrade.

Cenné chrámové ikony boli napísané na území Ruského impéria v ikonopiseckej dielni v Skite svätého Mikuláša Divotvorca v Belozersku.

Po skončení rusko-tureckej osloboditeľskej vojny sa ikonostas s ikonami dostal do rúk tureckého pašu, od ktorého bol za značnú sumu 800 000 zlatých levov v roku 1925 odkúpený výborom pre výstavbu chrámu a to až na základe príhovoru predstaviteľov Ruskej pravoslávnej cirkvi a bulharského exarchu Stefana.

Ikonostas aj ikony sú mimoriadne cenné diela starého ruského cirkevného umenia.
 
## Štatút a dôvod pamiatkovej ochrany
Kategória: kultúrna pamiatka miestneho významu

Rok vyhlásenia: 1978

Dôvod pamiatkovej ochrany: architektonicko-staviteľská, umelecká a historická hodnota budovy

## Galéria

IntercessionOfTheTheotokosChurch-Sofia02.jpg|pohľad na východnú fasádu chrámu
IntercessionOfTheTheotokosChurch-Sofia09.jpg|centrálna časť južnej fasády
IntercessionOfTheTheotokosChurch-Sofia11.jpg|pohľad na západnú časť chrámu so zvonicou
IntercessionOfTheTheotokosChurch-Sofia01.jpg|pohľad na chrámovú apsidu
IntercessionOfTheTheotokosChurch-Sofia07.jpg|pohľad na západný vchod do chrámu
IntercessionOfTheTheotokosChurch-Sofia10.jpg|detailný pohľad na okno v južnej fasáde
IntercessionOfTheTheotokosChurch-Sofia12.jpg|detailný pohľad na vrchnú časť zvonice
IntercessionOfTheTheotokosChurch-Sofia13.jpg|detailný pohľad na mozaiku nad hlavným vchodom do chrámu


## Referencie

## Iné projekty

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené Ochrane Presvätej Bohorodičky
Kategória:Architektúra z 1925
Kategória:Kostoly postavené po oslobodení Bulharska